Københavns Politi efterforsker skyderi som banderelateret.

To personer er lettere tilskadekomne og er blevet bragt til behandling på Herlev Hospital efter et skyderi ved Emdrup Torv tirsdag aften.

Samtidig er en sort Mercedes blevet parkeret foran Herlev Hospital. Bilens bagrude er ødelagt af skudhuller.

Politiet har været massivt tilstede på Emdrupvej en stor del af tirsdag aften og natten til onsdag, og man efterforsker skyderiet som banderelateret.

- Vi formoder, at den bil, der er parkeret ved hospitalet, kan kobles til skudepisoden, siger central efterforskningsleder ved Københavns Politi Rene Jensen til TV 2.

Skyderi ved Emdrup Torv. Foto: Local Eyes / TV 2

Patronhylstre fundet

Københavns Politi modtog tirsdag aften klokken 21.11 anmeldelse om en skudepisode i Københavns Nordvestkvarter. Politiet fandt efterfølgende patronhylstre på Emdrupvej og Frederiksborgvej.

Senere tirsdag aften blev den sorte Mercedes parkeret foran Herlev Hospital. Bilen blev i løbet af natten til onsdag fjernet af politiet som del af de tekniske undersøgelser.

- Jeg kan bekræfte, at der er fundet patronhylstre og projektiler ved Emdrup Torv, siger efterforskningsleder Rene Jensen.

. Video: Anders Hjort

Sårede, men i stabil tilstand

Siden juni har København været ramt af adskillige skudepisoder, som har tilknytning til den eskalerende bandekonflikt i hovedstaden.

Københavns Politi oplyser onsdag morgen over for TV 2, at man mener, at der er tale om to bandegrupperinger, som har skudt på hinanden ved Emdrup Torv.

- De to, der er blevet bragt til hospitalet, er henholdsvis 22 og 24 år. Den ene er ramt af strejfskud, den anden i de 'blødere dele', siger vicepolitiinspektør Torben Svarrer, der er leder af bandeenheden i Københavns Politi, til TV 2.

Endnu er ingen anholdt i sagen.